b"\n_START_ARTICLE_\nDen irske fristaten\n_START_SECTION_\nBakgrunn\n_START_PARAGRAPH_\nP\xc3\xa5skeoppr\xc3\xb8ret i 1916, der Den irske republikk ble proklamert, hadde i utgangspunktet lite st\xc3\xb8tte i befolkningen. Men britiske milit\xc3\xa6rmyndigheters beslutning om \xc3\xa5 henrette mange av lederne etter krigsrettssaker genererte mye sympati for republikanernes sak. Republikanere og uavhengige nasjonalister ble ogs\xc3\xa5 forent i motstand mot fors\xc3\xb8ket p\xc3\xa5 innf\xc3\xb8ring av verneplikt i Irland tidlig i 1918. Irish Parliamentary Party, som hadde st\xc3\xb8ttet de alliertes sak i verdenskrigen mot at Irland fikk begrenset selvstyre, ble sterkt diskreditert, og i parlamentsvalget i Storbritannia 1918 vant Sinn F\xc3\xa9in nesten alle seter. Partiet hadde \xc3\xa5ret f\xc3\xb8r begynt en aggressiv kampanje for en selvstendig irsk republikk._NEWLINE_I januar 1919 nektet Sinn F\xc3\xa9ins parlamentsrepresentanter \xc3\xa5 sitte i Det britiske parlamentet og samlet seg i Dublin hvor de opprettet D\xc3\xa1il \xc3\x89ireann, et ettkammerparlament som skulle styre Irland. Det f\xc3\xb8rste D\xc3\xa1il vedtok en uavhengighetserkl\xc3\xa6ring og opprettet dermed Den irske republikk, nesten tre \xc3\xa5r etter at den var proklamert. Internasjonalt var det bare Sovjetunionen som anerkjente den som en selvstendig stat, men i den irske befolkningen var det et overveldende flertall som st\xc3\xb8ttet opprettelsen av en republikk, enten som en permanent ordning eller som et skritt mot et suverent irsk monarki. _NEWLINE_P\xc3\xa5 grunn av den ensidige uavhengighetserkl\xc3\xa6ringen br\xc3\xb8t Den irske uavhengighetskrigen ut. Britene erkl\xc3\xa6rte en v\xc3\xa5penhvile i 1921, og forhandlinger om en traktat ble startet, ledet av den britiske statsminister David Lloyd George og den irske utsendingen Arthur Griffith. _NEWLINE_Det var klart for alle at disse forhandlingene ikke ville ende med opprettelsen av en suveren irsk stat. Michael Collins, som var en av forhandlerne, var allikevel sterk tilhenger av avtalen, dels fordi han visste at IRA var p\xc3\xa5 sammenbruddets rand p\xc3\xa5 grunn av utmattelse og kronisk mangel p\xc3\xa5 v\xc3\xa5pen og ammunisjon, og dels fordi han mente at traktaten ville gi Irland \xc2\xabfriheten til \xc3\xa5 oppn\xc3\xa5 frihet\xc2\xbb. Republikkens president Eamon de Valera deltok ikke selv i forhandlingene, angivelig fordi han ikke ville assosiere seg for mye med det han visste de mest militante republikanerne ville regne som et svik. _NEWLINE_Den anglo-irske traktaten utelukket opprettelsen av en republikk, og gav i stedet status som dominion med Den britiske monarken som statsoverhode. Selv om dette var mindre enn det Sinn F\xc3\xa9in hadde \xc3\xb8nsket, var det ogs\xc3\xa5 langt mer enn Home Rule ville gitt. Det andre D\xc3\xa1il ratifiserte traktaten, og de samme representantene gjentok dette som S\xc3\xb8r-Irlands parlament. Sinn F\xc3\xa9in ble splittet som f\xc3\xb8lge av uenighet om traktaten.\n_START_SECTION_\nStyresett og konstitusjon\n_START_PARAGRAPH_\nFristatens struktur ble fastsatt i traktaten og i grunnloven. Staten var et konstitusjonelt monarki med et tredelt parlament, Oireachtas, best\xc3\xa5ende av monarken (Crown-in-Parliament), underhuset D\xc3\xa1il \xc3\x89ireann og overhuset Seanad \xc3\x89ireann (Det irske senat). Ut\xc3\xb8vende myndighet var lagt til kongen, med ut\xc3\xb8vende r\xc3\xa5d ledet av en statsminister med tittelen President of the Executive Council.\n_START_SECTION_\nTroskapseden\n_START_PARAGRAPH_\nSom i alle omr\xc3\xa5der med dominion-status ble det innf\xc3\xb8rt en troskapsed. Mens slike eder andre steder var en personlig ed avlagt av parlamentsmedlemmer til monarken, var den irske troskapseden fundamentalt forskjellig. Den hadde to elementer: F\xc3\xb8rst en ed til Fristaten og dernest et l\xc3\xb8fte om troskap til kong Georg V og hans rettmessige etterkommere. Dette andre leddet inneholdt to modifikasjoner fra den vanlige edsformen. For det f\xc3\xb8rste ble den avlagt til monarken i Irland, ikke spesifikt til den britiske monarken. For det andre var den eksplisitt rettet til monarken i hans rolle som del av traktatvilk\xc3\xa5rene, ikke i hans rolle som statsoverhode i Storbritannia og Irland f\xc3\xb8r 1922._NEWLINE_Eden ble satt sammen av elementer fra tre kilder og ble i store trekk utarbeidet av Michael Collins under traktatsforhandlingene. En viktig kilde var et utkast skrevet f\xc3\xb8r forhandlingene av de Valera. Collins l\xc3\xa5nte ogs\xc3\xa5 elementer fra eden til Irish Republican Brotherhood, som han var hemmelig leder for. Til slutt finner man elementer fra eden brukt i Canada. _NEWLINE_Mens unionister og andre dominion'er kritiserte eden for \xc3\xa5 v\xc3\xa6re for moderat og indirekte i sine referanser til monarkiet, kritiserte nasjonalister og republikanere den for at den i det hele tatt nevnte monarkiet. Mange hevdet at den var en direkte ed til kronen, og selv om teksten ved n\xc3\xa6rmere analyse unngikk dette, var det oppfatningen som var det viktigste i befolkningen, og ikke den mer akademiske realiteten. Det er spekulert i om den kunne blitt klargjort p\xc3\xa5 en bedre m\xc3\xa5te dersom Collins hadde levd lenger, men da han ble myrdet i 1922, var det ingen av dem som hadde deltatt i utformingen og som var tilhengere av traktaten lenger i live (de Valera var mot traktaten, og Griffith d\xc3\xb8de i august 1922). Eden ble et viktig stridssp\xc3\xb8rsm\xc3\xa5l under den irske borgerkrig.\n_START_SECTION_\nNord-Irland\n_START_PARAGRAPH_\nTraktaten \xc3\xa5pnet for et forent Irland, men de seks grevskapene i Nord-Irland kunne selv velge om de ville v\xc3\xa6re en del av Fristaten eller om de fortsatt ville inng\xc3\xa5 i Det forente kongerike. Dersom provinsen hadde valgt \xc3\xa5 bli del av Fristaten ville den v\xc3\xa6rt en autonom provins med eget parlament og egen regjering. Dette var ikke et realistisk scenario, da det var gitt p\xc3\xa5 forh\xc3\xa5nd at Nord-Irland valgte \xc3\xa5 fortsette \xc3\xa5 v\xc3\xa6re en del av Det forente kongerike."